ག་ལྗང་གཡུ་ལོའི་དགོན་དུ།ཞང་ཞུང་གི་རྒྱལ་པོ་བྱ་རུ་ཅན་བཅོ་བརྒྱད་ཀྱི་ནང་ཚན།ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་ལ།སྟོན་པས་ཁྲི་རྗེ་ལུང་བསྟན་ཀྱི་མདོ་གསུངས།དེང་སང་ས་གནས་དེ་ལ་རྒྱང་གྲགས་དགོན་ཞེས་ཟེར།གཟི་ཡི་འཕྲེང་བ་ལས།དུས་དེར་ད་ལྟའི་སྟོད་མངའ་རིས་ལ་དྭགས་དང་བཅས་པ་དེ་ཚོ་ལ་ཞང་ཞུང་ཕུགས་དང༌།དབུས་གཙང་གི་ཕྱོགས་ལ་ཞང་ཞུང་བར་དང༌།མདོ་ཁམས་ཀྱི་ཕྱོགས་ལ་ཞང་ཞུང་སྒོ་ཞེས་གྲགས་ཀྱི་ཡོད་རེད།ཅེས་དང༌།རྒྱལ་རབས་བོན་གྱི་འབྱུང་གནསལས།ཞང་ཞུང་དང༌།སུམ་པ།མདོ་ཁམས་སོགས་སུ་མ་ནུབ་པར་བཤད་དེ།ཅིའི་ཕྱིར་ན།དེའི་དུས་སུ་བོད་ཀྱང་ཕལ་ཆེར་ཞང་ཞུང་རྒྱལ་པོའི་མངའ་འོག་ཏུ་ཡོད་པ་ཞིག་གོ།།ཞེས་དང༌།ཞང་ཞུང་ཤེས་རིགལས།བོད་ཀྱི་ཡིག་ཚང་དག་ལ་བརྟགས་ན།བོད་ཅེས་པ་ཐོག་མར་ཡར་ལུང་ཚོ་པ་ཁག་ལ་གོ་དགོས་ཤིང༌།ཞེས་པ་ནས།ཞང་ཞུང་ནི་དེ་ལས་ལྡོག་སྟེ།ད་ལྟའི་བོད་ཁམས་ཕལ་ཆེ་བ་ཐོག་མའི་དུས་སུ་ཞང་ཞུང་གི་མངའ་རིས་སུ་གཏོགས་པ་བོན་གྱི་ཡིག་ཚང་དག་ཏུ་གསལ་ཞིང༌།ཞེས་བཀོད་ཡོད།དེ་ལྟར་ན་བོད་ཁམས་ཕལ་ཆེར་སྔར་ཞང་ཞུང་རྒྱལ་ཁབ་ཀྱི་མངའ་འོག་ཏུ་བསྡད་མྱོང༌།ཡང་དེའི་ནང༌།ཚི་ཧྲུའུ་ཡོན་ཀོས་བྱ་བར།ཞང་ཞུང་ཆེ་བ་ནི་ཤར་ནས་བོད་དང༌།ནུབ་ནས་ཞང་ཞུང་ཆུང་བ།བྱང་ནས་ལི་ཡུལ་དང་འབྲེལ་ཞིང༌།ཤར་ནུབ་ཏུ་ལེ་དབར་སྟོང་ཕྲག་ལྷག་དང༌།ཧྲེགས་དམག་ཁྲི་ཕྲག་བརྒྱད་དགུ་ཙམ་ཡོད།ཅེས་བཀོད་ཡོད་མོད།ཞང་ཞུང་ཞེས་པའི་རྒྱལ་ཁབ་དེ་ནི་སྔར་སྟོབས་ཆེན་གྱི་རྒྱལ་ཁབ་ཞིག་ཡིན་པར།ཁྲི་སྲོང་གིས་ཀྱང་གཡོ་ཐབས་དང་ཇུས་ལ་བརྟེན་ནས་ཞང་རྒྱལ་ལིག་མི་རྐྱ་བཀྲོངས་རྗེས་ཞང་ཞུང་གི་རྒྱལ་ཁབ་དེ་ནི་སིལ་བུར་སོང་ངོ༌།།